ENB se nuwe advertensie | Maroela Media
ENB se nuwe advertensie
Eerste Nasionale Bank (ENB) het Sondag volblad-advertensies in vier nasionale koerante geplaas na hy die ANC om verskoning gevra het vir sy "Jy kan help"-veldtog.
Die advertensies wat in die Sunday Times, City Press, Sunday Independent en Rapport geplaas is, is geskryf om soos 'n gedig te lyk, in vyf strofes wat elk met die sin: "Ons help want ons glo" begin. Dit eindig met die woorde: "Ons help want ons glo waar daar hulp is, is daar 'n weg." Die Sunday Times het berig dat Sizwe Nxasana, uitvoerende hoof van First Rand, Maandag 'n SMS-boodskap gestuur het aan Angie Motshekga, minister van basiese onderwys, nadat een van die kinders glo na haar verwys het as "breinloos" in een van die video's van die veldtog. "Goeiemore minister. Ek het ENB opdrag gegee om die videogrepe van sy webtuiste te verwyder. Ek sal ondersoek instel oor hoekom en hoe die videogrepe op die webtuiste beland het. Opregte apologie hiervoor."
Die ENB-veldtog behels 'n aantal videos waarin kinders in skooluniforms hulle hoop vir die land uitspreek. ENB het Donderdag met ANC-leiers, waaronder Gwede Mantashe, vergader. Die bank het Vrydag om verskoning gevra. Die verskoning is wyd gekritiseer op sosiale media. Daar is intussen ook vandag berig dat die ANC 'n rekeninghouer is by ENB.